text: Daidalos
  
  publiceret: 2020-12-07 13:28:15+01:00
  Daidalos er i den græske mytologi indbegrebet af den snilde håndværker, opfinderen af drejeskiven og saven. Daidalos var også billedhugger og kunne med Hefaistos' hjælp gøre sine statuer levende.
  Han måtte flygte fra sin fødeby Athen til Knossos på Kreta, hvor han byggede Labyrinten til kong Minos; til dronning Pasifae tømrede han den kunstige ko, der gjorde det muligt for Poseidons tyr at bespringe hende. Ilde berørt over denne hjælpsomhed spærrede kong Minos Daidalos og hans søn Ikaros inde i labyrinten, men Daidalos konstruerede vinger af fjer og bivoks, som han og Ikaros brugte til at flyve bort på. Ikaros kom for nær Solen, så vokset smeltede, og han styrtede i havet (Det Ikariske Hav) og druknede, mens faderen reddede sig til Sicilien.
  Med en hentydning til sagnfiguren Daidalos kaldes den tidlige græske storskulptur fra 600-tallet f.v.t. for dædalisk.